‘CG’ทุนไทยไต่ขึ้นที่4 ตราสารหนี้ยังไม่เสี่ยง
&nbsp;
19 ส.ค. 2554

โพสต์ทูเดย์ — ก.ล.ต.ปลื้ม CG ตลาดทุนไทยดีขึ้นมาอยู่อันดับ 4 จากเดิมอยู่อันดับ 8 จูงใจต่างชาติเข้ามาลงทุนมากขึ้น
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า จากรายงานการประเมินการกำกับดูแลกิจการ (Corporate Governance : CG) ของประเทศในภูมิภาคเอเชีย หรือ CG Watch 2010 จัดทำโดย Asian Corporate Governance Association ร่วมกับ CLSA AsiaPacific Markets พบว่าระดับ CG ของตลาดทุนไทยปรับตัวดีขึ้นมาอยู่ในอันดับที่ 4 จากเดิมอยู่ในอันดับที่ 8
“การก้าวขึ้นมาอยู่ในอันดับที่ 4 นั้นเท่ากับว่าขึ้นมาอยู่ในอันดับเดียวกับไต้หวัน และเป็นรองเพียงสิงคโปร์ ฮ่องกง และญี่ปุ่น ซึ่งความสำเร็จนี้เกิดจากความตั้งใจและความร่วมมือของหน่วยงานต่างๆ ในตลาดทุน”
สำหรับคะแนน CG ที่ดีขึ้นจะทำให้นักลงทุนต่างชาติมั่นใจในการเข้ามาลงทุนในตลาดหุ้นไทยมากยิ่งขึ้น
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า ในช่วง 9 เดือนแรกของปีนี้นักลงทุนต่างชาติมียอดซื้อสุทธิในตราสารหนี้อายุ 1 ปีขึ้นไปรวมกว่า 9.7 หมื่นล้านบาท ซึ่งกระจายการลงทุนในพันธบัตรภาครัฐทั้งอายุสั้นและยาว ส่งผลให้ผลตอบแทน (Yield) ลดลง โดยพันธบัตรอายุ 10 ปีของไทยลดลง 1.34% จาก 4.38% เมื่อต้นปี มาอยู่ที่ 3.04% ณ วันที่ 1 ต.ค. 2553 
“ต่างชาติเข้ามาคาดหวังผลตอบแทนทั้งจากดอกเบี้ยของพันธบัตร ราคาพันธบัตรที่ปรับเพิ่มขึ้นและยังได้กำไรจากเงินบาทที่แข็งขึ้นด้วย” น.ส.อริยา กล่าว
ทั้งนี้ การเก็งกำไรถือเป็นเรื่องปกติที่มีในทุกตลาด และการที่ธนาคารแห่งประเทศไทยมีการตรวจสอบและติดตามสถานการณ์เงินไหลเข้าตลาดตราสารหนี้อย่างใกล้ชิด แต่ยังไม่มีมาตรการใดควบคุม สะท้อนได้ว่ายังไม่ได้ผิดปกติมากนัก
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) กิมเอ็ง (ประเทศไทย) กล่าวว่า เงินต่างประเทศเข้ามาลงทุนในตราสารหนี้โดยตรงเพื่อหวังกำไรจากเงินบาทแข็งค่ามากกว่าที่เป็นเงินขายหุ้นมาพัก ซึ่งขณะนี้ยังไม่มีทีท่าที่จะออกจากตราสารหนี้ เพราะเศรษฐกิจเอเชียยังคงแข็งแกร่งกว่าสหรัฐและยุโรป